**ACTIVIDADES RELATIVAS A CUSTOS DA SINISTRALIDADE**

1. Na empresa Polireactor S.L., dedicada á fabricación de resinas e dotada de reactores de polimerización, en data 12/01/21, o traballador Anxo González Creus, sofre un AT. A descrición do mesmo detállase a continuación: o día do accidente, a varanda da escaleira de acceso aos reactores (para a súa inspección e tamén mantemento e limpeza) desmontouse para reparala, e os chanzos metálicos, tiñan un produto pegado procedente dos pisos superiores, que non fora limpado. O operario escorregou e, ao non poder apoiarse na varanda, caeu ao chan desde uns 3 metros de altura, dándose un golpe coa perna dereita contra unha carretilla de man metálica que estaba ao pé da escaleira, quedando algo conmocionado. O suceso, ocorreu ás 10 da mañá (3 horas despois de comezar a xornada que, por certo, dura 8 horas e distribúese de luns a venres). Pedro e Maria Jesús, amigos inseparábeis do accidentado, procederon a socorrer en primeira instancia a Anxo e, posteriormente, acompañárono nas primeiras asistencias de botiquín; o tempo investido polos compañeiros, foi de 4 horas tras as cais, continuaron cos seus traballos. Rebeca e Roberto, responsábeis de produción pasáronse desde as 11:00 as 15:00, realizando trámites, preguntas e demais cuestións relacionadas co accidente. Estímase que os custos en atencións médica foron de 250 € e os gastos de locomoción até o hospital (debido ao tipo de accidente tivo que ser trasladado en ambulancia especial) foron de 200 €.

Os reactores, como consecuencia da súa paralización, produciron unha caída na produción estimada en 2 toneladas de polímero (valor tonelada 13000 €) e secáronse materiais (MP, produtos en curso,…) por valor de 50000 €.

A empresa, enfróntase a unha indemnización por danos e prexuízos de 8000 € e os custos de defensa xurídica ascenderon a 3500 €.

Como consecuencia do accidente (publicado en prensa) a empresa experimentou a cancelación de 2 pedidos importantes que supuñan 10000 €.

A empresa, debeu contratar a un substituto (estímase que ata que comece a ser produtivo, pasarán 5 días)

Ao accidentado, diagnostícaselle hematoma da perna dereita, estando de baixa 140 días e con secuelas de prexuízo estético moderado e parestesia de partes acras.

A empresa incumpriu a normativa de prevención de suspender o traballo no reactor ata que non se arranxou a varanda da escaleira. Por este motivo ocorreu o accidente, con consecuencias graves para o operario. A infracción é grave (segundo o artigo 12 da LISOS RD 5/2000) con sancións comprendidas entre 1502 € e 30052 € (finalmente, a Autoridade Laboral, a proposta da Inspección de Traballo, imponlle unha sanción de 10000 €).

Os datos de custos salariais e de SS, son os seguintes:

|  |  |  |
| --- | --- | --- |
|  | **Salario bruto mensual** | **Cotizacións Seguridade Social (mensuais)** |
| **Operarios** | 1200 € | 517.3 € |
| **Substituto** | 1000 € | 431.08 € |
| **Mandos** | 1600 € | 689.73 € |

Os custos de solucionar a orixe ou causa do accidente (colocar a varanda da escaleira) terían sido… 3000 €. Realiza, logo do cálculo do custe do accidente, unha análise custo-beneficio e SORPRÉNDETE!!

1. Na empresa ASTALEIROS CÁNTABROS durante o ano 2019 rexistráronse os seguintes accidentes:
   * 17 de maio: 2 feridos que necesitaron atención médica, podendo incorporarse dentro do mesmo día de traballo.
   * 23 de xuño: accidente sen lesións que produciron 751,27 € de perdas materiais.
   * 24 de xullo: accidente sen lesións e 150,25 € de perdas materiais.
   * 31 de xullo: traballador ferido grave que tarda 15 días en curar.
   * 18 de outubro: accidente que obriga a acudir ao botiquín durante 1 hora.
   * 24 de decembro: accidente dun traballador que require intervención hospitalaria, incorporándose ao traballo o 26 de decembro.

A empresa paga pólizas por valor de 93.156,87 €. Tendo establecidos os seguintes custos medios:

* + Accidentes tipo A: 2.043,44 €
  + Accidentes tipo B: 450,76 €
  + Accidentes tipo C: 180,30 €
  + Accidente tipo D: 108,18 €

Cales son os custos anuais de accidentes da empresa segundo o método de Simonds?